**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.09.2017, ora 8.00 – 21.09.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.09.2017, ora 7.00**

**RÂURI**

Debitele au fost în general în creștere, din cauza precipitațiilor înregistrate și propagării, exceptând râurile din bazinele superioare ale Jiului, Oltului, Vedei, Argeșului, Ialomiței, Buzăului, Rm. Sărat, Putnei, Trotușului, Bistriței, Moldovei și Sucevei, unde au fost în scădere. În bazinul Bârladului, în bazinul mijlociu și inferior al Prutului și pe râurile din Dobrogea debitele au fost relativ staționare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Iza, Tur, Someșul Mare, Crișul Repede, Ialomița, Bistrița, Buzău, în bazinele superioare ale Lăpușului, Crasnei, Crișului Negru, Crișului Alb, Barcăului, Begăi, Jiului, Argeșului, Moldovei, Trotușului, pe afluenții Mureșului superior și Someșului superior și mai mici (sub 30% din normalele lunare) pe cursul superior al Siretului, pe afluenții Bârladului și Prutului și pe unele râuri din bazinele hidrografice ale Mureșului, Oltului și Argeşului.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi, în general, în creştere din cauza precipitațiilor prognozate și propagării, exceptând Someșul Mic, Vedea, râurile din bazinele superioare ale Crasnei, Barcăului, Crișurilor și râurile din bazinele mijlocii și inferioare ale Jiului, Oltului, Argeșului, Ialomiței, unde vor fi în scădere, și râurile din bazinul hidrografic Bârlad, cursul mijlociu și inferior al Prutului și cele din Dobrogea, unde vor fi relativ staţionare.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri mai însemnate de niveluri pe unele râuri din centrul și nord-estul țării, cauzate de precipitațiile sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 21.09 – 22.09.2017 a fost în creştere, având valoarea de 3800 m3/s, egală cu media multianuală a lunii septembrie (3800 m3/s).

În aval de Porţile de Fier debitele au fost în creştere pe sectorul Gruia – Giurgiu şi relativ staţionare pe sectorul Olteniţa – Tulcea.

Debitul la intrarea în ţară (secţiunea Baziaş) va fi în creştere (4100 m3/s).

În aval de Porţile de Fier debitele vor fi în creştere pe sectorul Gruia – Vadu Oii și staționare pe sectorul Brăila - Tulcea.

**2.** **Situaţia meteorologică în intervalul 20.09.2017, ora 8.00 – 21.09.2017, ora 6.00**

**ÎN ŢARĂ**

Vremea s-a răcit față de ziua precedentă în majoritatea regiunilor, exceptând Moldova, unde s-a menținut ușor mai caldă decât în mod obișnuit la această dată. Temperaturile maxime, în scădere cu până la 10...11 grade față de ziua precedentă în vestul teritoriului, au fost cuprinse, la scara întregii țări, între 10 grade la Dumbrăvița de Codru și 26 de grade la Focșani. Cerul a fost mai mult noros în vest și nord-vest și variabil în rest. Au căzut ploi, mai ales averse, în Banat, Crișana, Transilvania, local în Transilvania și izolat în celelalte regiuni, iar în centru și nord, izolat, s-au semnalat descărcări electrice. Cantitățile de apă au fost în general reduse și doar punctiform, în Munții Banatului, s-au depășit 15...20 l/mp. La Vf. Țarcu precipitațiile au fost și sub formă de ninsoare și s-a depus strat nou de zăpadă, care, aseară la  ora 21, măsura 5 cm. Vântul a prezentat unele intensificări în regiunile sudice. La ora 06.00 se înregistrau valori termice cuprinse între 5 grade la Polovragi și Tg. Logrești și 16 grade la Sulina.

OBSERVAȚII - de ieri dimineață de la ora 06.00, au fost în vigoare 3 atenționări cod galben pentru fenomene meteorologice periculoase imediate, emise de SRPV Constanța, SRPV Craiova și SRPV  Cluj-Napoca.

**LA BUCUREŞTI**

Vremea s-a răcit cu 6...8 grade față de ziua precedentă, astfel încât temperatura aerului a avut valori maxime de 21 de grade la Afumați și 22 de grade la Băneasa și Filaret. Cerul a fost variabil, iar vântul a suflat slab și moderat. La ora 06.00 se înregistrau 10 grade la Băneasa și 11  grade la Filaret și Afumați.

**3. Prognoza meteorologică în intervalul 21.09.2017, ora 8.00 – 22.09.2017, ora 8.00**

**ÎN ŢARĂ**

Vremea se va menține răcoroasă. Temperaturile maxime vor fi cuprinse între 13...14 grade în estul Transilvaniei și nordul Moldovei și 23 de grade în Dobrogea, iar cele minime se vor situa între 7 și 15 grade. Cerul va fi variabil în sud-estul țării, dar va prezenta înnorări temporar accentuate în celelalte regiuni, unde local va ploua, dar numai punctiform se mai pot depăși 15...20 l/mp și se vor semnala descărcări electrice. În zona înaltă de munte, mai ales la începutul și sfârșitul intervalului, precipitațiile vor fi mixte. Vântul va sufla slab și moderat, cu intensificări trecătoare în sud-vestul și sudul țării și izolat în celelalte regiuni.

**LA BUCUREŞTI**

Vremea va fi răcoroasă. Cerul va fi temporar noros și trecător, cel mai probabil noaptea, va ploua slab. Vântul va sufla, în general, moderat ziua, apoi va slăbi treptat în intensitate. Temperatura maximă se va situa în jurul valorii de 20 de grade, iar cea minimă va fi de 10...11 grade.

***II. CALITATEA APELOR***

Nu s-au înregistrat evenimente deosebite.

***II. CALITATEA MEDIULUI***

**1. În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**